એસઆરપીના ગોંડલ એકમની અમુક ટુકડીઓને છાડબેટ અને કંજરકોટ વિસ્તારની સરહદે તૈનાત કરાઇ હતી. મુખ્ય મથક ભુજથી પહોંચતા કલાકો લાગે એટલે દૂર પડકારરૂપ દુશ્મન અને માહોલ વચ્ચે આ જવાનો ખડે પગે હતા. 1965ના આરંભથી જ પાકિસ્તાને આ વિસ્તાર પર નાપાક ડોળો માંડ્યો હતો. 1965ના માર્ચ મહિનાથી જ પાકિસ્તાની લશ્કરે સરહદ પર જમાવટ કરીને પોતાના ઇરાદા છતા કરી દીધા હતા. દુશ્મનની આવી તૈયારીઓ છતાં પોલીસ દળના જવાનો ડર્યા વિના સાબદા રહ્યા હતા. એપ્રિલ મહિનાના આરંભમાં જ પાકિસ્તાની લશ્કરે સરહદ પર છમકલા શરુ કરી દીધા હતા. 10મી એપ્રિલે કંજરકોટની એક ચોકી પર મોટો હુમલો કર્યો હતો. જેમાં સીઆરપીએફની ટુકડીએ સામનો કરતા પાંચ જવાનો શહીદ થયા હતા.